Najbolje o Baliću govore ovacije koje je doživio kada je izlazio iz igre, kada se s tribina skandiralo njegovo ime i prezime. Na prepad je sedamnaestogodišnjak osvojio Prvu HNL, u samo par mjeseci je od igrača Hajduka II postao ključan igrač momčadi Stanka Poklepovića, zvijezda u usponu.



Tako je bilo i u derbiju kada je ponovno pokazao kako košarkaškim rječnikom ima fantastičan postotak šuta. Opet se našao u jednoj pravoj prilici i opet je zabio. To mu je već peti gol ovog proljeća u zadnja četiri susreta. Hajdukov nebrušeni dijamant u sjeni je ostavio i također odličnog Dinamovog vršnjaka Antu Ćorića.



Neiskustvo, naivnost Opet je za Hajduk u derbiju s Dinamom kobna bila 94. minuta. Još jednom je Hajduk pokazao neiskustvo, kako od zadnjeg poljudskog derbija još nije izvukao sve pouke. Kada je četvrti sudac pokazao četiri minute nadoknade iskusnije momčadi znale bi zadržati loptu, otezati, previjati se na terenu... Ne bi tu bilo mnogo nogometa.



Nije sportski, ali je i to dio sporta. Hajduk je tu kiksao, iako se zatvorio. Naravno, opet su hajdukovci imali i “pegulu” da Machadu lopta idealno sjedne baš jučer, da baš Hajduku zabije prvi prvenstveni gol.



(fv)

foto: vladimir dugandžić / cropix